b'\n_START_ARTICLE_\nBergamot\n_START_SECTION_\nOpis\n_START_PARAGRAPH_\nBergamot je majhno drevo, do 3 metre visoko, s pove\xc5\xa1enimi vejami in nekoliko mehur\xc4\x8dkastimi listi. Cvetovi so popolnoma beli in prijetno di\xc5\xa1e\xc4\x8di. Plod je manj\xc5\xa1i od pomaran\xc4\x8de, okrogel ali nekoliko podoben hru\xc5\xa1ki. Olupek je svetlo rumen, tanek in gladek. Vsebuje 10 do 15 krhljev kiselkastega okusa. Rastlina obrodi po treh letih od cepljenja in nato do dvajsetega leta daje vedno ve\xc4\x8d sade\xc5\xbeev, nakar pri teh koli\xc4\x8dinah ostane \xc5\xa1e kakih 30 let. Uspeva prete\xc5\xbeno na glinasto-apnen\xc4\x8dastih tleh, skoraj izklju\xc4\x8dno v Italiji (Kalabrija).\n_START_SECTION_\nUporaba\n_START_PARAGRAPH_\nBergamot se ne u\xc5\xbeiva kot sve\xc5\xbee sadje, ker je prekisel. V kuharstvu ga uporabljajo za marmelade in sla\xc5\xa1\xc4\x8dice, a v glavnem se goji za pridobivanje esence iz olupkov, pa tudi iz cvetov, listov in mladih vejic. Sto kilogramov sadja da pribli\xc5\xbeno pol kilograma esence, oziroma sto plodov da 85 gramov esence. To je eteri\xc4\x8dno olje rumene barve, ki gre od rjavih do zelenih tonov, prijetnega vonja, grenko in topljivo v alkoholu, zato primerno tudi za pripravo likerjev. Zanimivo je, da so uporabni tudi nezreli plodovi, ki so odpadli z drevesa. Iz njih se pridobiva t. i. \xc4\x8drno olje, ki je rjave barve in manj prijetno di\xc5\xa1e\xc4\x8de, a vsebuje do 30\xc2\xa0% estrov, zaradi \xc4\x8desar se ga industrija s pridom poslu\xc5\xbeuje. _NEWLINE_Gojenje bergamota je zahtevno in zamudno, a donosno. Italija pridela letno okoli 160 ton sadja in ve\xc4\x8dina gre v izvoz.\n_START_SECTION_\nIndustrija parfemov in kozmetike\n_START_PARAGRAPH_\nBergamotovo eteri\xc4\x8dno olje se uporablja v industriji parfemov, na primer za izdelavo kolonjske vode, ki jo je izumil Giovanni Maria Farina v Nem\xc4\x8diji v za\xc4\x8detku osemnajstega stoletja. Prvi zapiski o bergamotovem olju kot sestavini za di\xc5\xa1ave segajo v leto 1714 in jih je mogo\xc4\x8de najti v Farinovih arhivih v K\xc3\xb6lnu. S \xc4\x8dasom se je uporaba tega eteri\xc4\x8dnega olja zelo raz\xc5\xa1irila: danes je za pribli\xc5\xbeno tretjino vseh mo\xc5\xa1kih in polovico vseh \xc5\xbeenskih parfemov bergamotovo olje nepogre\xc5\xa1ljivo. _NEWLINE_V kozmeti\xc4\x8dni industriji se bergamotovo olje uporablja za izdelavo krem in teko\xc4\x8din zaradi njegove hladilne, osve\xc5\xbeujo\xc4\x8de narave, predvsem pri preparatih za odstranjevanje li\xc4\x8dil. Posebno uporabno je za izdelovanje u\xc4\x8dinkovitih preparatov za son\xc4\x8denje. Ker vsebuje bergapten in psoralen, ki lahko negativno vplivata na ko\xc5\xbeo, ga izvedenci pri teh preparatih skrbno odmerjajo. Bergapten namre\xc4\x8d porjavi ko\xc5\xbeo, a v prevelikih koli\xc4\x8dinah povzro\xc4\x8da made\xc5\xbee; previsoki odmerki psoralena pa lahko ob\xc4\x8dutno spreminjajo DNK.\n_START_SECTION_\nFarmacija\n_START_PARAGRAPH_\nPrav zaradi prisotnosti bergaptena in psoralena se bergamotovo olje veliko uporablja tudi v farmaciji, na primer za zdravljenje luskavice in drugih ko\xc5\xbenih bolezni. Ima tudi razku\xc5\xbeilni u\xc4\x8dinek, ki olaj\xc5\xa1a bole\xc4\x8dine pri vnetjih in pospe\xc5\xa1uje njih zdravljenje._NEWLINE_Po odstranitvi bergaptena in psoralena se olje prodaja kot mazilo proti revmi. Olupki bergamota in njegovo olje se uporabljajo tudi v aromaterapiji, za manj\xc5\xa1anje depresije in slabe prebave.\n_START_SECTION_\nSpremljevalna rastlina\n_START_PARAGRAPH_\nPri bergamotu niso aromati\xc4\x8dni samo plodovi, temve\xc4\x8d tudi korenine. Zaradi tega se bergamotovo drevo ve\xc4\x8dkrat posadi v bli\xc5\xbeino drugih rastlin, da jih obvaruje pred \xc5\xa1kodljivci, ki napadajo korenine. V\xc4\x8dasih ga zato gojijo kot spremljevalno rastlino v zelenjavnih vrtovih.'